## Kolektivni ugovor za Hrvatski zavod za mirovinsko osiguranje

### NN 146/2012 (28.12.2012.), Kolektivni ugovor za Hrvatski zavod za mirovinsko osiguranje

VLADA REPUBLIKE HRVATSKE

3171

Vlada Republike Hrvatske, koju zastupa prof. dr. sc. Mirando Mrsić, dr. med., ministar rada i mirovinskoga sustava, kao poslodavac

i

sindikati u Hrvatskom zavodu za mirovinsko osiguranje: Sindikat zaposlenih u hrvatskom mirovinskom osiguranju i Sindikat radnika, sporta i rekreacije u hrvatskom mirovinskom osiguranju (u daljnjem tekstu: sindikat)

sklopili su 7. prosinca 2012.

KOLEKTIVNI UGOVOR

ZA HRVATSKI ZAVOD ZA MIROVINSKO OSIGURANJE

Članak 1.

Ovim Kolektivnim ugovorom (u daljnjem tekstu: Ugovor) uređuju se prava iz rada i na osnovi rada radnika u Hrvatskom zavodu za mirovinsko osiguranje (u daljnjem tekstu: Zavod).

Članak 2.

Ugovor stupa na snagu na dan potpisa, a primjenjuje se od 29. listopada 2012.

Ugovor se sklapa na vrijeme trajanja od 4 godine.

Ugovor mogu, u slučaju bitno promijenjenih gospodarskih okolnosti, pisanim putem otkazati obje strane, s otkaznim rokom od tri mjeseca.

Članak 3.

Radnicima Zavoda koji, u obavljanju djelatnosti Zavoda koja je od posebnog javnog interesa, obavljaju stručne i druge poslove, osnovna plaća uvećava se za dodatak od 8%.

Članak 4.

Radniku koji po nalogu privremeno obavlja poslove više složenosti od poslova na koje je raspoređen, u trajanju od 7 i više dana, isplaćuje se plaća, u skladu s plaćom radnog mjesta koje je obavljao po nalogu, na temelju rješenja o plaći.

Članak 5.

Radnik koji tijekom kalendarske godine postiže iznimne rezultate u radu dobit će nagradu koja u jednoj godini može iznositi najviše tri plaće radnika koji ostvaruje nagradu.

Članak 6.

Pri uvođenju novih tehnologija ili sredstava za rad, za koje radnik nije osposobljen, Zavod je dužan o svom trošku i u radno vrijeme osigurati osposobljavanje.

Članak 7.

Djetetu radnika i umrlog radnika Zavoda do navršenih 15 godina života pripada pravo na dar u prigodi Dana sv. Nikole.

Članak 8.

Zavod će u skladu s godišnjim financijskim planom i svojim financijskim mogućnostima sudjelovati u financiranju sportsko-rekreativnih aktivnosti radnika radi poboljšanja njihove radne i zdravstvene sposobnosti te za sudjelovanje radnika na međunarodnim manifestacijama mirovinskih osiguranja EU, najviše do iznosa od 200.000,00 kn.

Članak 9.

Zavod je obvezan organizirati i snositi troškove liječničkog pregleda za radnike najmanje jednom u tri godine, u vrijednosti od 500,00 kn.

Opseg liječničkog pregleda ovisi o sredstvima planiranim financijskim planom Zavoda za pojedinu godinu.

Članak 10.

Uvjeti za rad sindikalnih povjerenika koji su preuzeli prava i obveze radničkog vijeća uredit će se pisanim sporazumom sindikata i Zavoda.

Sporazum iz stavka 1. ovog članka sklopit će se u roku od mjesec dana od stupanja na snagu Ugovora.

Članak 11.

Poslodavac je sindikalnom povjereniku, odnosno predstavniku ili članovima povjerenstva obvezan omogućiti da sindikalne aktivnosti obavlja u radno vrijeme na način i u opsegu koji ovisi o veličini i organizaciji rada Zavoda, a koji ne šteti obavljanju službe.

Ravnatelj Zavoda dužan je sindikalnom povjereniku omogućiti i izostanak s rada uz naknadu plaće zbog pohađanja sindikalnih sastanaka, tečajeva, osposobljavanja, seminara, kongresa i konferencija u Republici Hrvatskoj i u inozemstvu do ukupno najviše 10 dana godišnje.

Članak 12.

Za razdoblje od 29. do 31. listopada 2012. plaća iz članka 3. ovoga ugovora povećat će se radnicima za ostvareni radni staž i to: od 2 do 4 godine 2%, od 5 do 9 godina 3%, od 10 do 14 godina 4%, od 15 do 24 godine 5%, od 25 do 29 godine 6%, od 30 do 34 godine 8% i od 35 i više godina 10%.

|  |  |
| --- | --- |
| ZA VLADU REPUBLIKE HRVATSKE  Ministar rada i mirovinskoga sustava  prof. dr. sc. Mirando Mrsić, dr. med., v. r. | ZA SINDIKATE  Sindikat zaposlenih u hrvatskom mirovinskom osiguranju  Željka Klafurić, v. r. |
|  | Sindikat radnika, sporta i  rekreacije u hrvatskom  mirovinskom osiguranju  Milan Radulović, v. r. |

146 28.12.2012 Kolektivni ugovor za Hrvatski zavod za mirovinsko osiguranje

Kolektivni ugovor, NN 146/2012-3171